SET พรุ่งนี้ไซด์เวย์ ลุ้นทะลุ 1,300 จุด ไปต่อ
บล.เคจีไอ คาดว่าตลาดพรุ่งนี้ (5 ก.พ.) จะแกว่ง Sideway up โดยมีแนวต้าน 1,300-1,313 จุด หากผ่านระดับ 1,313 จุดไปได้ถือว่าจบขาลงรอบสั้น และจะมีแนวต้านถัดไปที่ 1,350 จุด แต่หากไม่ผ่านก็มีแนวรับที่ 1,280 จุด
4 ก.พ. 2559

นายสุโชติ ถิรวรรณรัตน์ ผู้จัดการฝ่ายวิจัย บล.เคจีไอ (ประเทศไทย) เปิดเผยถึงตลาดหุ้นไทยวันนี้ปรับตัวขึ้นได้น้อยกว่าตลาดหุ้นอื่นในภูมิภาคเอเชียที่ดูดีขึ้นหลังจากเมื่อคืนที่ผ่านมาตัวเลขเศรษฐกิจของสหรัฐฯออกมาดูไม่ค่อยดีนัก จากดัชนีภาคบริการของ ISM อยู่ที่ระดับ 53.5 ในเดือนม.ค. ลดลงจากระดับ 55.8 ในเดือนธ.ค. ตลาดฯจึงคาดว่าธนาคารกลางสหรัฐ (FED) คงจะไม่รีบปรับขึ้นอัตราดอกเบี้ย ทำให้เงินดอลลาร์สหรัฐฯอ่อนค่าลงเร็ว และไปหนุนราคสินค้าโภคภัณฑ์ (Commodity) ให้ฟื้นตัว โดยเฉพาะราคาน้ำมันที่รีบาวน์ขึ้นภายหลังจากที่มีปัจจัยหนุนเพิ่มจากประเด็นที่ออกมาว่า ทางรัสเซียอาจจะเจรจากับทางกลุ่มประเทศผู้ส่งออกน้ำมัน (OPEC) ในการลดกำลังการผลิตน้ำมัน
อย่างไรก็ตาม ตลาดหุ้นไทยบวกได้น้อยกว่าประเทศอื่น เนื่องจากดัชนีฯยังคงติดแนวต้านทางจิตวิทยาที่ระดับ 1,300 จุด และผลประกอบการของบมจ.โทเทิ่ล แอ็คเซ็ส คอมมูนิเคชั่น (DTAC) ออกมาแย่กว่าคาด และยังมีการปรับลดนโยบายการจ่ายเงินปันผลด้วย ทำให้ไปกดดันตลาดฯ ดังนั้นจึงมองว่าตลาดฯคงจะใช้เวลาสักพักในการแกว่งไซต์เวย์แถว 1,300 จุด
ด้านตลาดในยุโรปที่มีการเปิดการซื้อขายในช่วงบ่ายนี้ก็อยู่ในแดนบวกกัน, ราคาน้ำมันในตลาดล่วงหน้าก็อยู่ในแดนบวก และดาวโจนส์ฟิวเจอร์สก็เป็นบวกในช่วงบ่ายนี้
แนวโน้มการลงทุนในวันพรุ่งนี้ (5 ก.พ.) คาดว่าตลาดคงจะแกว่ง Sideway up โดยมีแนวต้าน 1,300-1,313 จุด หากผ่านระดับ 1,313 จุดไปได้ถือว่าจบขาลงรอบสั้น และจะมีแนวต้านถัดไปที่ 1,350 จุด แต่หากไม่ผ่านก็มีแนวรับที่ 1,280 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
ADVANC ปิดที่ 166.00 บาท ลดลง 5.50 บาท
PTT ปิดที่ 238.00 บาท เพิ่มขึ้น 4.00 บาท
CPALL ปิดที่ 42.50 บาท เพิ่มขึ้น 0.75 บาท
KTB ปิดที่ 17.50 บาท ไม่เปลี่ยนแปลง
PTTEP ปิดที่ 58.00 บาท เพิ่มขึ้น 1.25 บาท
 
ที่มา: สำนักข่าวอินโฟเควสท์